Datum: 18. 06. 2020

**Projekt ODPRTA ULICA:**

**Kaj je odprta ulica in kaj šolska ulica?**Odprta ulica je ulica, na kateri imajo pešci in kolesarji prednost. Motorni tranzitni promet je začasno omejen. Če je to pred osnovno šolo v času pred začetkom pouka, lahko temu rečemo tudi šolska ulica. S tem se poveča varnost otrok. Ulice, ki so varne in prijazne za otroke, so varne in prijazne za vse.

**Kakšna bi bila odprta Šolska ulica v Škofji Loki?**Na ulici bo več prostora za pešce in kolesarje. Ulica bo tako varna, da jo bo osemletni otrok lahko prehodil sam. Se spomnite, kako smo v šolo hodili mi? V glavnem sami ali s prijatelji peš. In to bomo omogočili tudi našim otrokom. Po Šolski ulici se bo prijetno sprehoditi vse do tržnice in novega Vrtca Kamnitnik. Ker bo avtomobilov komaj kaj, se bo na Šolski ulici lepo tudi ustaviti in poklepetati z mimoidočimi. Šolska ulica bo tako povezala mestno jedro z območjem, ki se razvija pri bivši vojašnici in rekreacijskimi površinami na Kamnitniku.

**Kako bomo spremenili Šolsko ulico v šolsko ulico?**Pet delovnih dni v septembru (od srede, 16. do torka, 22. 9. 2020) bo v jutranji konici ulica namenjena pešcem in kolesarjem, v prvi vrsti učencem Osnovne šole Škofja Loka - Mesto. Takrat bo omejena vožnja z avtomobilom, medtem ko bo poskrbljeno za dostop vseh učencev do osnovne šole. Mogoč bo tudi dostop za stanovalce ulice. V torek, 22. septembra bo Šolska ulica otrokom namenjena nekoliko dlje, do 18. ure. Pet sobot (29. avgust in 5., 12., 19., 26. september) bomo Šolsko ulico odprli za pešce in kolesarje in poskrbeli za pester kulturni in družabni program. Vožnja avtomobilov bo omejena na stanovalce ulice in nujno dostavo.

**Kaj spremembe na Šolski pomenijo za prebivalce in lastnike lokalov, trgovin itd?**V dneh odprte Šolske ulice pričakujemo na ulici manj avtomobilov in več ljudi. To pomeni manj hrupa, večjo varnost, manj izpustov in bolj zdravo okolje. V večini mest to na lokalno gospodarstvo vpliva pozitivno.
Poskrbeli bomo, da bo odprtje ulice za vas čim bolj udobno. Ker ne poznamo vseh vaših skrbi in morebitnih vprašanj, bomo organizirali posebne sestanke s stanovalci ulice ter najemniki ter lastniki lokalov in ostalimi zainteresiranimi.

**Sestanek za ključne deležnike na Šolski ulici bo v torek, 23. junija 2020, v Osnovni šoli Škofja Loka – Mesto, Šolska ulica 1:**

**Za predstavnike lokalov in ustanov bo ob 15.00. Za stanovalce ulice bo ob 17.00.**

Za več informacij ali morebitna vprašanja se lahko obrnete na:

**Jernej Tavčar** 041 370 817 obcina@skofjaloka.si ali **Aidan Cerar** 041 651 227 aidan.cerar@ipop.si

**Obvestila o odpiranju Šolske ulice bomo redno objavljali na spletni strani družbenih omržjih Občine Škofja Loka.**